钦定古今图书集成/理学汇编/学行典/第038卷 > 理数钤〈坎集下〉 > 《十二宫分二十八宿左旋》
## 钦定古今图书集成/理学汇编/学行典/第038卷 > 理数钤〈坎集下〉 > 《十二宫分二十八宿左旋》

子。〈元枵女二至危十二〉亥。〈娵訾危十三至奎一〉戌。〈降娄奎二至胃三〉
酉。〈大梁胃四至毕六〉申。〈实沈毕七至井七〉未。〈鹑首井八至柳二〉
午。〈鹑火柳四度至张十二〉巳。〈鹑尾张十五至轸九〉辰：〈寿星轸十至氐一〉
卯。〈大火氐二至尾二〉寅。〈析木尾三至氐三〉丑。〈星纪斗四至女一〉
先儒有论太虚、太无、太始者，康节曰：不然。曰：“太极，道
之极也；太元，道之元也；太素，色之本也；太一，数之始
也；太初，事之初也。其成功则一也，易地而处，则无我
也。”

方图中心皆震巽之卦，属木，木主仁，以此见天地生
物之心也。其图只四层，所以康节用元会运世岁月
日辰之四数也，岂不伟与？用卦不用卦，须向卦中作，
及至用卦时，用卦还是错。

《方圆图》，象天地也，故天圆而地方。天以阳在南，阴在
北，地以阳在北，阴在南。是以南方天气热，地气寒，而
且薄，人物以之薄矣；北方天气寒，地气热，而且厚，人
物以之厚矣。此天地自然之理也。非知道者，孰能识
之。

假如：丁未，戊申，丙；〈午寅〉己亥，便看当年六月二十八日
卯三立秋，便从六月二十九日起算，俱注在前。
经曰：“《易》以占为神，极以算为智。占者执圆变之蓍，以
求将见之象；算者布一定之卦，以御无穷之数。占则
取验于天，神之研几也；算则断决在人，智之极深也。
神以知来而未尝不藏往，智以藏往而未始不知来。”
惟《易》之与极，其旨若相似，而致用实不同。《易》与极之
八卦，名同而位殊，爻同而旨异。位之殊观先天后天
之图可识矣。旨之异，《易》之“乾为天为金”，而极则为日
为暑之类。《易》之“坤为地为土”，而极则为水为雨之类《易》以震为雷，而极则为辰为夜也。《易》以“巽为风”，而极
则为石为雷也。“坎为水为月”者，《易》也，极则为土为露
矣。“离为火”为日者，《易》也。极则为星、为昼矣。艮为山，今
为火、为风。兑为泽，而今为月、为寒。自是充之，非惟八
卦取象之异于《易》。而吉凶悔吝，亦大不同。

愚谓：《皇极》只是取伏羲卦画，不用文王、周公、孔子之辞，故其作用不同如此。